महम. छूट मिलने के बाद भी शहरवासी हाउस टैक्स जमा कराने में रुचि नहीं ले रहे। अभी भी उपभोक्ताओं पर नगर पालिका का हाउस टैक्स के रूप में 42 लाख रुपये बकाया खड़ा है। नगर पालिका ने 10 हजार से अधिक बकाया वालों को नोटिस भेजने शुरू कर दिए हैं। इसके अलावा सरकारी कार्यालयों पर भी सख्ती कर उनसे हाउस टैक्स वसूलने की योजना बनाई जा रही है।
कई ऐसे विभाग हैं जिन्होंने शहर में कार्यालय स्थापित करने के बाद एक बार भी हाउस टैक्स नहीं जमा कराया है। नगर पालिका प्रधान फतेहसिंह ने बताया कि एसडीएम कार्यालय, बिजली विभाग, बीडीपीओ सहित कई ऐसे कार्यालय हैं जो कई वर्षों से हाउस टैक्स नहीं भर रहे। उन्होंने बताया कि समय पर टैक्स न जमा कराने से जहां नगर पालिका का खजाना खाली पड़ा है वहीं पैसा न होने से विकास कार्यों पर भी इसका प्रभाव पड़ रहा है। प्रधान ने बताया कि सरकार द्वारा छूट दिए जाने के बावजूद 7 लाख 11 हजार 390 रुपये टैक्स के रूप में पालिका खजाने में जमा हुए हैं। लोग अपना बकाया 31 मार्च तक जमा करा दें। बकाया हाउस टैक्स जमा कराने वालों को 25 प्रतिशत छूट प्रदान की जाएगी। इन पर किसी तरह का ब्याज नहीं लगेगा।
बैठने के लिए आए 75 बेंच :
नगर पालिका ने 75 आरसी बैंच खरीदे हैं जिन्हें वार्डों के अंदर सार्वजनिक स्थानों पर रखा जाएगा। जेई शांत सुहाग ने बताया कि पहले किसी भी वार्ड व चौक चौराहों पर लोगों के बैठने का प्रबंध नहीं था। खरीदे गए बेंचों को इन स्थानों पर रखा जाएगा। उन्होंने बताया कि प्रत्येक वार्ड में 5 बैंच रखे जाएंगे।
hin_Deva hin_Deva hin_Deva hin_Deva